贈符藥朱道士
作者：陳元晉
朝代：宋

paragraphs: 君不見許旌陽，飛符走劍蛟龍降。
一朝功行滿仙籍，寶冊金丹來帝旁。
又不見孫思邈，玉函方出千金藥。
棲遲猶作地行仙，良以活人恩施博。
要知天地德好生，鬼謀客邪胡由乘。
有符有藥解濟世，此心即可通神明。
桃椎耳孫樂虛靜，符水能靈藥能聖。
呼雷麾電縛魑魅，二豎三彭俱聽命。
困者以醒病者甦，孳孳予豈爲利圖。
梓人作室橐駝樹，治民相國非殊塗。
降魔要豎大法幢，起死要下黄昏湯。
更頻物色合誰屬，請起江湖登廟堂。